CELEX: 32021D1055
Language: hu
Date: 2021-06-21 00:00:00
Title: A Tanács (EU) 2021/1055 határozata (2021. június 21.) az Európai Unió által a Rajnán és más belvízi utakon való hajózás során keletkezett hulladék gyűjtéséről, tárolásáról és átvételéről szóló egyezmény (CDNI) szerződő feleinek konferenciáján a háztartásiszennyvíz-kibocsátásra vonatkozó tilalomnak a 12 és 50 közötti utast szállító belvízi hajókra történő kiterjesztésére irányuló állásfoglalás elfogadása tekintetében képviselendő álláspontról

2021.6.28.   
               
               
                  HU
               
               
                  Az Európai Unió Hivatalos Lapja
               
               
                  L 227/39
               
            
         A TANÁCS (EU) 2021/1055 HATÁROZATA
         (2021. június 21.)
         az Európai Unió által a Rajnán és más belvízi utakon való hajózás során keletkezett hulladék gyűjtéséről, tárolásáról és átvételéről szóló egyezmény (CDNI) szerződő feleinek konferenciáján a háztartásiszennyvíz-kibocsátásra vonatkozó tilalomnak a 12 és 50 közötti utast szállító belvízi hajókra történő kiterjesztésére irányuló állásfoglalás elfogadása tekintetében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére, összefüggésben a 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Rajnán és más belvízi utakon való hajózás során keletkezett hulladék gyűjtéséről, tárolásáról és átvételéről szóló, 1996. szeptember 9-i egyezmény (CDNI) 2009. november 1-jén hatályba lépett.
                  
               
                     (2)
                  
                  
                     A CDNI 19. cikke értelmében a szerződő felek konferenciája módosíthatja a CDNI-t és annak mellékleteit.
                  
               
                     (3)
                  
                  
                     A belvízi hajózási ágazatban az Unió általi fellépésnek az Unióban az uniós belvízi hajók tekintetében alkalmazott műszaki követelmények egységességének biztosítására kell irányulnia.
                  
               
                     (4)
                  
                  
                     A CDNI szerződő feleinek konferenciája a 2021. június 22-i ülésén állásfoglalást tervez elfogadni, amelynek célja a háztartásiszennyvíz-kibocsátásra vonatkozó tilalomnak a 12-nél több utast szállító belvízi hajókra és a 12-nél több hálóhelyes kabinos személyhajókra történő kiterjesztése. Az említett állásfoglalás rendelkezései elő fogják írni megfelelő berendezések felszerelését az említett állásfoglalás hatálya alá tartozó hajók fedélzetén.
                  
               
                     (5)
                  
                  
                     A belvízi hajózási szabványok kidolgozásáért felelős európai bizottság (CESNI) által 2018. november 8-án elfogadott, belvízi hajózást folytató hajókra vonatkozó műszaki szabvány (ES-TRIN 2019/1) megállapítja a belvízi hajók biztonságának biztosításához szükséges egységes műszaki követelményeket. Tartalmaz egyedi rendelkezéseket konkrét hajókategóriákra – így például a személyhajókra – vonatkozóan, rendelkezéseket a hajók berendezéseire és felszerelésére vonatkozóan, ideértve a szennyvíz gyűjtésére és ártalmatlanításra szolgáló létesítményeket is, valamint az említett műszaki szabvány alkalmazására vonatkozó utasításokat.
                  
               
                     (6)
                  
                  
                     Helyénvaló megállapítani az Unió által a CDNI szerződő feleinek konferenciáján képviselendő álláspontot, mivel az állásfoglalás rendelkezései meghatározó módon fogják tudni befolyásolni az uniós jog, nevezetesen az (EU) 2016/1629 európai parlamenti és tanácsi irányelv (1) tartalmát.
                  
               
                     (7)
                  
                  
                     Az állásfoglalásnak növelnie kell az uniós jog által meghatározott követelményekkel való összhangot, főként a szennyvízgyűjtést szolgáló megfelelő berendezések belvízi hajókon történő felszerelésére vonatkozó alkalmazási időpontok terén. Továbbá az állásfoglalás előmozdít környezetvédelmi kezdeményezéseket és célkitűzéseket.
                  
               
                     (8)
                  
                  
                     Az Európai Unió nem szerződő fele a CDNI-nek. Az Unió álláspontját az Unió azon tagállamainak kell képviselniük az Unió érdekében együttesen eljárva, amelyek szerződő felei a CDNI-nek,
                  
               ELFOGADTA EZT A HATÁROZATOT:
         
            1. cikk
            Az Európai Unió által a Rajnán és más belvízi utakon való hajózás során keletkezett hulladék gyűjtéséről, tárolásáról és átvételéről szóló egyezmény (CDNI) szerződő felei konferenciájának 2021. június 22-i ülésén képviselendő álláspont az, hogy egyet kell érteni a háztartásiszennyvíz-kibocsátásra vonatkozó tilalomnak a 12 és 50 közötti utast szállító belvízi hajókra történő kiterjesztésére irányuló állásfoglalás elfogadásával.
         
         
            2. cikk
            Az 1. cikkben említett álláspontot az Unió azon tagállamai képviselik az Unió érdekében együttesen eljárva, amelyek tagjai a CDNI szerződő felei konferenciájának.
         
         
            3. cikk
            Az 1. cikkben meghatározott álláspontot érintő kismértékű változtatások a Tanács további határozata nélkül is elfogadhatók.
         
         
            4. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. június 21-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  Az Európai Parlament és a Tanács (EU) 2016/1629 irányelve (2016. szeptember 14.) a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről (HL L 252., 2016.9.16., 118. o.).